b'\n_START_ARTICLE_\n\xc5\xa0arm el \xc5\xa0eichas\n_START_SECTION_\nGeografija\n_START_PARAGRAPH_\n\xc5\xa0arm el \xc5\xa0eichas yra Piet\xc5\xb3 Sinajaus muchafazoje, prie Raudonosios j\xc5\xabros, tarp Akabos ir Sueco \xc4\xaflank\xc5\xb3. Ar\xc4\x8diausias miestas yra kurortas Dahabas, Kairas yra 490\xc2\xa0km \xc4\xaf \xc5\xa1iaur\xc4\x97s vakarus.\n_START_SECTION_\nKlimatas\n_START_PARAGRAPH_\nD\xc4\x97l miesto pad\xc4\x97ties prie j\xc5\xabros klimatas yra dr\xc4\x97gnas ir \xc5\xa1iltas. \xc5\xa0il\xc4\x8diausi m\xc4\x97nesiai yra nuo gegu\xc5\xbe\xc4\x97s iki rugs\xc4\x97jo, kai temperat\xc5\xabra siekia nuo 34\xc2\xa0\xc2\xb0C iki 35,6\xc2\xa0\xc2\xb0C. \xc5\xbeiemos metu temperat\xc5\xabros nukrenta iki 21\xe2\x80\x9323\xc2\xa0\xc2\xb0C. \xc5\xa0iek tiek krituli\xc5\xb3 i\xc5\xa1krenta tik \xc5\xbeiem\xc4\x85, vandens temperat\xc5\xabra visus metus nenukrenta \xc5\xbeemiau 20\xc2\xa0\xc2\xb0C. Pagrindinis turistinis sezonas yra ruden\xc4\xaf ir pavasar\xc4\xaf.\n_START_SECTION_\nIstorija\n_START_PARAGRAPH_\nPirm\xc4\x85 kart\xc4\x85 j\xc5\xabrlapiuose \xc5\xa0arm el \xc5\xa0eichas pa\xc5\xbeym\xc4\x97tas 1762\xc2\xa0m. Iki XX a. devintojo de\xc5\xa1imtme\xc4\x8dio tai buvo nedidelis \xc5\xbevej\xc5\xb3 kaimelis su ma\xc5\xbedaug 100 gyventoj\xc5\xb3, v\xc4\x97liau d\xc4\x97l strategin\xc4\x97s pad\xc4\x97ties \xc4\x8dia \xc4\xafsik\xc5\xabr\xc4\x97 Egipto karin\xc4\x97 j\xc5\xabs\xc5\xb3 baz\xc4\x97. 1956\xe2\x80\x931957\xc2\xa0m. Sueco kriz\xc4\x97s metu okupuotas Izraelio. 1967\xe2\x80\x931982\xc2\xa0m. po \xc5\xa0e\xc5\xa1i\xc5\xb3 dien\xc5\xb3 karo v\xc4\x97l buvo okupuotas Izraelio. Po Kemp Deivido susitarim\xc5\xb3 Izraelis dviem etapais gr\xc4\x85\xc5\xbeino Sinaj\xc5\xb3 Egiptui, \xc5\xa0arm el \xc5\xa0eichas buvo gr\xc4\x85\xc5\xbeintas 1982\xc2\xa0m. Prasid\xc4\x97jus turizmo pl\xc4\x97trai gyvenviet\xc4\x97 i\xc5\xa1augo \xc4\xaf miest\xc4\x85._NEWLINE_\xc5\xa0arm el \xc5\xa0eiche vyko keletas tarptautini\xc5\xb3 susitikim\xc5\xb3 ir deryb\xc5\xb3, kuriomis siekta sureguliuoti Izraelio ir Palestinos konflikt\xc4\x85. 1999\xc2\xa0m. \xc4\x8dia vyko PLO ir Izrealio derybos, 2000\xc2\xa0m. \xc5\xa0arm el \xc5\xa0eiche vyko tarptautinis vir\xc5\xa1\xc5\xabni\xc5\xb3 susitikimas, kuriuo siekta u\xc5\xbebaigti Antr\xc4\x85j\xc4\x85 intifad\xc4\x85. 2005\xc2\xa0m. vasario 8 d. \xc4\x8dia vyko susitikimas tarp Izraelio ministro pirmininko Arielio \xc5\xa0arono ir Palestinos autonomijos prezidento M. Abaso._NEWLINE_2005\xc2\xa0m. nakt\xc4\xaf i\xc5\xa1 liepos 22 \xc4\xaf 23 d. mieste \xc4\xafvykdytas teroristinis i\xc5\xa1puolis. Jo metu mieste ir netoliese esan\xc4\x8diame Naama Bay susprogdintos trys bombos, sprogdinimo metu \xc5\xbeuvo 88 \xc5\xbemon\xc4\x97s ir pagal Egipto sveikatos apsaugos ministr\xc4\x85 Mohamed Awad Tageddin daugiau nei 200 buvo su\xc5\xbeeista.\n_START_SECTION_\nTurizmas\n_START_PARAGRAPH_\n\xc5\xa0arm el \xc5\xa0eichas yra tap\xc4\x99s m\xc4\x97gstamiausiu ir brangiausiu Egipto kurortu. Miesto ekonomika remiasi i\xc5\xa1skirtinai tik turizmu. Mieste yra \xc4\xafsik\xc5\xabr\xc4\x99 daugyb\xc4\x97 restoran\xc5\xb3, prekyvie\xc4\x8di\xc5\xb3, diskotek\xc5\xb3, golfo klub\xc5\xb3, tarptautini\xc5\xb3 vie\xc5\xa1bu\xc4\x8di\xc5\xb3 ir greito maisto u\xc5\xbekandini\xc5\xb3 filial\xc5\xb3. Naama Bay priemiestyje (arab. \xd9\x86\xd8\xb9\xd9\x85\xd8\xa9) veikia daugyb\xc4\x97 kazino. D\xc4\x97l santykinai laisvos atmosferos ir azartini\xc5\xb3 \xc5\xbeaidim\xc5\xb3 legalizavimo kurortas Egipte susilaukia konservatyvi\xc5\xb3j\xc5\xb3 sluoksni\xc5\xb3 kritikos, kurie reikalauja, kad b\xc5\xabt\xc5\xb3 laikomasi islami\xc5\xa1k\xc5\xb3j\xc5\xb3 ir arabi\xc5\xa1k\xc5\xb3j\xc5\xb3 tradicij\xc5\xb3._NEWLINE_Nardytojai vertina gausius koralinius rifus, kurie yra netoli kurorto Akabos \xc4\xaflankoje. Siekiant apsaugoti jautri\xc4\x85 Raudonosios j\xc5\xabros ekosistem\xc4\x85 yra \xc4\xafsteigtas Ras Mohamedo nacionalinis parkas, \xc4\xaf kur\xc4\xaf patekti galima tik su leidimais._NEWLINE_2010 m. gruod\xc5\xbeio 1 d. keturis \xc5\xbemones, tarp j\xc5\xb3 buvo trys Rusijos ir vienas Ukrainos pilietis, u\xc5\xbepuol\xc4\x97 ir su\xc5\xbeeid\xc4\x97 ryklys. Po penki\xc5\xb3 dien\xc5\xb3 senyva turist\xc4\x97 i\xc5\xa1 Vokietijos buvo ryklio nu\xc5\xbeudyta Akabos \xc4\xaflankoje. 71 m. pensininkei ryklys \xc4\xafkando \xc4\xaf rank\xc4\x85 ir koj\xc4\x85, po to ji nukraujavo. V\xc4\x97liau buvo pagauti du rykliai, ta\xc4\x8diau sp\xc4\x97jama, kad tai buvo ne tie patys, kurie puol\xc4\x97 \xc5\xbemones.\n_START_SECTION_\nSusisiekimas\n_START_PARAGRAPH_\nReguliar\xc5\xabs autobus\xc5\xb3 mar\xc5\xa1rutai jungia \xc5\xa0arm el \xc5\xa0eich\xc4\x85 su daugeliu miest\xc5\xb3, tarp j\xc5\xb3 Elatas, Nuveiba, Dahabas, Kairas, Aleksandrija ir Suecas._NEWLINE_I\xc5\xa1 uosto yra reguliar\xc5\xabs kelt\xc5\xb3 reisai \xc4\xaf Hurgad\xc4\x85 ir Akab\xc4\x85, nuolat u\xc5\xbesuka kruiziniai laivai._NEWLINE_Pagal perve\xc5\xbeam\xc5\xb3 keleivi\xc5\xb3 skai\xc4\x8di\xc5\xb3 \xc5\xa0arm el \xc5\xa0eicho tarptautinis oro uostas po Kairo yra did\xc5\xbeiausias Egipte (5 mln. keleivi\xc5\xb3 2006 m.). 1968 m. \xc4\xafkurtas oro uostas buvo Izraelio naudojamas kariniais tikslais, o civilin\xc4\x99 paskirt\xc4\xaf \xc4\xafgavo po to, kai pasira\xc5\xa1ius taikos sutart\xc4\xaf Sinajus buvo gr\xc4\x85\xc5\xbeintas Egiptui. 2007 m. buvo atidarytas antrasis terminalas, galintis per metus aptarnauti 8 mln. keleivi\xc5\xb3._NEWLINE_Vietinio vie\xc5\xa1ojo susisiekimo n\xc4\x97ra. Vietiniame susisiekime vyrauja privat\xc5\xabs minibusai, taksistai naudojasi taksi, nuomojamais automobiliais ir vie\xc5\xa1bu\xc4\x8di\xc5\xb3 autobusais.'